b'\n_START_ARTICLE_\nBelkinove pripovijesti\n_START_SECTION_\nSadr\xc5\xbeaj\n_START_PARAGRAPH_\nKnjiga zapo\xc4\x8dinje uvodom u kojem se Pu\xc5\xa1kin pretvara da je izdava\xc4\x8d Belkinovih pri\xc4\x8da. Same pri\xc4\x8de nisu me\xc4\x91usobno povezane, osim \xc5\xa1to se u uvodu spominje da su to pri\xc4\x8de koje su razna lica ispripovijedala nedavno preminulom zemljovlasniku Ivanu Petrovi\xc4\x8du Belkinu._NEWLINE_Belkin je izmi\xc5\xa1ljeni Pu\xc5\xa1kinov lik, a njegova se kratka biografija opisuje u predgovoru knjige. To je mladi veleposjednik sela Gorjuhina koji je preminuo 1828. u tridesetoj godini. Za \xc5\xbeivota je bio nezainteresiran za vo\xc4\x91enje imanja, a vrijeme je provodio bave\xc4\x87i se knji\xc5\xbeevnim radom. Osim u ciklusu, Belkin se pojavljuje i kao autor Povijesti sela Gorjuhina.\n_START_SECTION_\nOd izdava\xc4\x8da\n_START_PARAGRAPH_\nUvod sadr\xc5\xbei tobo\xc5\xbenje obja\xc5\xa1njenje izdava\xc4\x8da i pismo nekog veleposjednika, sa \xc5\xa1turom Belkinovom biografijom._NEWLINE_Rije\xc4\x8d izdava\xc4\x8da je napisana s dozom humora. Npr., na po\xc4\x8detku uvoda izdava\xc4\x8d pi\xc5\xa1e o pismu: "Objavljujemo ga bez ikakvih promjena i primjedbi...", me\xc4\x91utim, pismu su dalje dodane dvije napomene i skriveni dio teksta. To stvara zaigrani lik "prostodu\xc5\xa1nog" ili "naivnog izdava\xc4\x8da", koji kao da ne primje\xc4\x87uje proturje\xc4\x8dje u vlastitim rije\xc4\x8dima. Tako\xc4\x91er u pismu pi\xc5\xa1e: "Va\xc5\xa1e cijenjeno pismo od 15. ovog mjeseca imao sam \xc4\x8dast primiti 23. istog mjeseca...", no ono nosi datum od 16. studenog \xc5\xa1to pokazuje da je odgovor bio napisan prije primitka samog pisma.\n_START_SECTION_\nHitac\n_START_PARAGRAPH_\n_NEWLINE_Umirovljeni vojnik Silvije pripovijeda o uvredi koju mu je nanio mladi obje\xc5\xa1enjak. Pronalazi ga nakon sedam godina i tra\xc5\xbei zadovolj\xc5\xa1tinu.\n_START_SECTION_\nMe\xc4\x87ava\n_START_PARAGRAPH_\n_NEWLINE_Radnja se odvija 1811., nakon pohoda ruske vojske u inozemstvo. Glavna junakinja, Marija Gavrilovna, zaljubi se u zastavnika Vladimira Nikolajevi\xc4\x8da i odlu\xc4\x8di pobje\xc4\x87i s njim, no zabunom se uda za husarskog pukovnika Burmina.\n_START_SECTION_\nPogrebnik\n_START_PARAGRAPH_\n_NEWLINE_Trgova\xc4\x8dki pomo\xc4\x87nik B.V. pripovijeda o stra\xc5\xa1nom snu pogrebnika Adriana Prohorova.\n_START_SECTION_\nUpravitelj po\xc5\xa1tanske stanice\n_START_PARAGRAPH_\n_NEWLINE_Dunju, lijepu i koketnu k\xc4\x87er Simeona, upravitelja male po\xc5\xa1tanske stanice, otima mladi husar Minski.\n_START_SECTION_\nGospo\xc4\x91ica-seljanka\n_START_PARAGRAPH_\n_NEWLINE_Djevojka K.I.T. pripovijeda Belkinu ljubavnu pri\xc4\x8du o dvoje mladih, Alekseju, sinu veleposjednika Ivana Petrovi\xc4\x8da Berestova, i Lizi, k\xc4\x87eri Grigorija Ivanovi\xc4\x8da Muromskog, veleposjednika anglofila.'